A Bizottság határozata
(2003. december 22.)
a 2002/657/EK határozatnak az állati eredetű élelmiszerekben lévő egyes szermaradványokra vonatkozó minimálisan megkövetelt teljesítményszintek (MRPL-ek) megállapítása tekintetében történő módosításáról
(az értesítés a C(2003) 4961. számú dokumentummal történt)
(EGT vonatkozású szöveg)
(2004/25/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvre [2], és különösen annak 15 cikke (1) bekezdésének második albekezdésére,
mivel:
(1) Az állati eredetű termékekben található maradékanyagok jelenléte közegészségügyi jelentőséggel bír. A legutóbb a 2003/181/EK határozattal [3] módosított, a 96/23/EK tanácsi irányelvnek az analitikai módszerek elvégzése és az eredmények értelmezése tekintetében történő végrehajtásáról szóló, 2002. augusztus 12-i 2002/657/EGK bizottsági határozat [4] eljárást ír elő a Közösségben nem engedélyezett vagy kifejezetten tiltott anyagok kimutatására használt analitikai módszerek minimálisan megkövetelt teljesítményszintjének (MRPL) fokozatos megállapítására.
(2) A Közösségben élelmiszer előállítása céljából tartott állatok kezelésére használt állatgyógyászati készítményekben nem engedélyezett, farmakológiailag aktív malachitzöld maradékanyagainak, valamint bomlásterméke, a leuko-malachitzöld maradékanyagainak akvakultúra-termékekben történt kimutatásának eredményeként, a közösségi referencialaboratóriumokkal, a nemzeti referencialaboratóriummal és a tagállamokkal konzultálva megállapodás született ezen anyag harmonizált MRPL-jének megállapítandó szintjéről.
(3) A Közösségben a fogyasztóvédelem azonos szintjének biztosítása érdekében az ezen anyag ellenőrzésére szolgáló harmonizált szintek meghatározására van szükség.
(4) Ezért a 2002/657/EK határozatot ennek megfelelően módosítani kell.
(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/657/EK határozat a következőképpen módosul:
1. a 4. cikk helyébe a következő szöveg lép:
"4. cikk
A tagállamok biztosítják, hogy a következő anyagok kimutatására szolgáló analitikai módszerek megfelelnek a II. mellékletben megállapított minimálisan megkövetelt teljesítményszinteknek (MRPL), az abban a mellékletben említett mátrixokra vonatkozóan:
a) klóramfenikol;
b) a nitrofurán bomlástermékei;
c) medroxiprogeszteron;
d) malachitzöld."
2. a 2002/657/EK határozat II. melléklete az e határozat mellékletében meghatározottak szerint módosul.
2. cikk
Ennek a határozatnak a tagállamok a címzettjei.
Kelt Brüsszelben, 2003. december 22-én.